夢到沙州奉懷殿下
作者：佚名
朝代：唐

paragraphs: 一從淪陷自天涯，數度恓（原作「栖」）惶怨別家。
將謂飄零長失路，誰知運合至流沙。
浪漫有幸達人主，惟恨天才遇尚賒。
日夕恩波沾雨露，縱橫顧盼益光華。
光華遠近誰不羨，常思刷羽摶風便。
忽使三冬告別離，山河萬里誠難見。
昨來魂夢傍陽關，省到敦煌奉玉顏。
舞席歌樓似登陟，綺筳花柳記躋攀。
總緣宿昔承言笑，此夜論心豈蹔閑。
睡裏不知迴早晚，覺時只覺泪斑斑。